सोनिया गांधी के संसदीय क्षेत्र की कांग्रेस एमएलए क्या बीजेपी में जाने की तैयारी में?  
प्रियंका गांधी की पद यात्रा में शामिल नहीं हुईं अदिति सिंह
शामिल न होने के व्हिप के बावजूद विधानसभा सत्र में शामिल हुईं 
अदिति सिंह ने कहा कि मुझे जो ठीक लगा वो मैंने किया
सरकार ने गांधी जयंती पर यूपी विधानसभा  का 36 घंटे लगातार चलने वाला विशेष सेशन बुलाया है. इसका पूरे विपक्ष ने बायकाट किया है.
अदिति सिंह रायबरेली के बाहुबली एमएलए रहे अखिलेश सिंह की बेटी हैं. अदिति को प्रियंका गांधी राजनीति में लाई थीं. अदिति के पिता का हाल ही में निधन हो गया था. इसके बाद प्रियंका गांधी उनसे मिलने उनके घर गई थीं.
सोनिया गांधी की रायबरेली लोकसभा सीट में पांच विधानसभा सीटें हैं जिनमें से दो कांग्रेस, दो बीजेपी और एक समाजवादी पार्टी के पास थी. बीजेपी रायबरेली में सोनिया के गढ़ को ध्वस्त करना चाहती है. इसके पहले उसने गांधी परिवार के बहुत करीबी माने जाने वाले कांग्रेस के एमएलए दिनेश सिंह को बीजेपी  ज्वाइन करवाई थी.
दिनेश सिंह के छोटे भाई अवधेश सिंह रायबरेली की हरचांदपुर सीट से कांग्रेस विधायक हैं. उनके बड़े भाई के बीजेपी में जाने के बाद वे भी बीजेपी के साथ ही माने जा रहे हैं.
सरेनी विधानसभा सीट पहले ही बीजेपी के पास है. अब अगर अदिति सिंह भी बीजेपी में चली जाती हैं तो पांच में से चार सीट बीजेपी, एक समाजवादी पार्टी के पास होगी और विधानसभा में रायबरेली से कांग्रेस का पत्ता साफ हो जाएगा. इसका असर सोनिया गांधी के लोकसभा चुनाव पर जरूर पड़ेगा. क्योंकि विधायक ही अपने क्षेत्र में लोक सभा उम्मीदवार को वोट दिलवाने में बड़ा रोल अदा करते हैं. सोनिया गांधी की जीत का मार्जिन इस बार पहले ही बहुत कम हो गया है. ऐसे में यह उनके लिए खतरे की घंटी है.